Diego Rodríguez de Silva y Velázquez

**Diego Rodríguez de Silva y Velázquez** (* 6. jún 1599, Sevilla, Kastílska koruna – † 6. august 1660, Madrid) bol španielsky barokový maliar.

## Pôvod
O živote Velázqueza sa vie málo. Jeho rodičia sa objavili v Seville sprevádzaní legendou, ktorá mala zastrieť ich pôvod: údajne pochádzali z urodzeného rodu Silvov, ktorých predkom bol pohrobok Aenae Silvia, kráľa mesta Alba Longa. 

Po príchode do Sevilly malého Diega prihlásili v roku 1610 na maliarsku školu Francisca Pacheca. Pacheco pôsobil o. i. ako cenzor cirkevných obrazov. Toto stretnutie bolo pre mladého Velázqueza osudové – jeho manželkou sa neskôr stala Pachecova dcéra Juana. 

Sevilla bola vo Velázquezových časoch rušnou križovatkou, rovnako ako Pachecov dom. Schádzali sa tam cestujúci z celého sveta a medzi nimi mnoho vynikajúcich osobností. Okrem správ sa tu všetci mohli stretnúť s rytinami a obrazmi z rôznych končín. Velázquez tu mohol študovať diela takých velikánov ako boli napr. Albrecht Dürer, Leonardo da Vinci, Giorgio Vasari a iní. Učňovské roky sa skončili v roku 1617 a Velázquez sa osamostatnil.

## Umelecká tvorba
[left|thumb|''[Kapitulácia Bredy*, 1634 – 1635, olej na plátne, [[Museo del Prado]], [[Madrid]]]]
K jeho prvým prácam patrili religiózne obrazy, ale aj tzv. bodegóny, zmesi zátišia a žánrov, ktoré stoja v maliarskej hierarchii na najnižšom mieste.

Velázquezova ctižiadostivosť a talent čochvíľa slávili úspech. Už v dvadsiatich piatich rokoch bol na vrchole slávy. Na Pachecovo odporúčanie povolali Velázqueza v lete roku [[1623]] do Madridu, aby namaľoval mladého kráľa [[Filip IV. (Španielsko)|Filipa IV.]] Velásquez mal za sebou práce na obraze *Sevillský predavač vody* a *Starena pražiaca vajcia*. V týchto, dnes svetoznámych plátnach ako nikto pred ním, dokázal prejaviť cit pre zachytenie všedného prostredia. Tieto námety, zobrazujúce život ľudí v tej najprostejšej forme, vyvolávali svojho času veľkú kritiku. Ešte v tom istom roku ho vymenovali za dvorného maliara španielskeho kráľa – „Pintor del Rey“. 

Ako maliar a súčasne dvoran neustále postupoval. Na kráľovskom dvore mal možnosť dôkladne sa oboznámiť s dielom [[Tizian]]a, ktoré na jeho tvorbu silne zapôsobilo. 
[[Súbor:Diego Velazquez - An Old Woman Cooking Eggs - Google Art Project.jpg|thumb|*Starena pražiaca vajcia*, 1618, olej na plátne, Škótska národná galéria, [[Edinburgh]]]]
Ďalším zlomovým momentom v jeho živote bola návšteva [[Peter Paul Rubens|Rubensa]] v Madride v rokoch [[1628]] – [[1629]]. Holandský majster, tentoraz v úlohe diplomata, si prial osobne sa stretnúť s Velázquezom, ktorému odporučil, aby odcestoval do Talianska a pravdepodobne ho podnietil k prvému veľkému mytologickému námetu s tematikou boha Bakcha – *Pijani*. V roku 1629 Velásquez opustil Španielsko. Pamiatkou na jeho  pobyt v Taliansku je dielo *Vulkánova vyhňa*. 

Velázquez sa až do konca života tematicky neodlúčil od obrazu vznešeného otrhanca, hĺbajúceho nad odleskom pohára, pijanov či stareny nad škvariacimi sa vajcami vo vriacom oleji, ktorým dodal lesk šperku, rovnako ako dal vyniknúť smiešnej márnomyseľnosti a dôstojnosti cez postavy trpaslíkov a znetvorených šašov prezlečených za filozofov či dvoranov.

V tridsiatych a štyridsiatych rokoch [[17. storočia]] vytvoril množstvo figurálnych portrétov členov kráľovskej rodiny, najmä Filipa IV. V roku 1631 namaľoval dvojportrét infanta *Baltasar Carlos s trpaslíkom* a v rokoch [[1634]] – [[1635]] obraz *Kapitulácia Bredy*.

Velázquezovo umenie dosiahlo vrchol v päťdesiatych rokoch. V roku [[1649]] navštívil druhý raz Taliansko, kde o. i. v [[Benátky|Benátkach]] nakupoval obrazy pre zbierku španielskeho kráľa. Z jeho druhého talianskeho pobytu pochádza *Portrét Inocenta X.* a pravdepodobne jeho jediný akt *Venušina toaleta*. Po návrate do Španielska v roku 1651 vznikli ďalšie významné diela – portrét *Infantka Mária Terézia*, viaceré portréty infantky [[Margaréta Terézia Habsburská|Margarity]] a *Dvorné dámy* (1656).

V roku [[1658]] sa splnil Velázquezov dlhoročný sen – stal sa rytierom rádu sv. Jakuba. V palácovej hierarchii tak dosiahol najvyššie miesto. Už o dva roky však v Madride zomrel.

== Zaujímavosť ==
Keď sa Velázquez stal dvorným maliarom, čím získal výlučné právo portrétovať panovníka a členov jeho rodiny, postavili sa proti tomu [[Vincenzo Carducci]] a [[Eugenio Caxés]]. Situácia bola vyriešená konkurzom na tému Vyhnanie moriskov. Vyhral samozrejme Velázquez ako, podľa panovníka, najväčší novátor. Kráľ sa stal mecenášom sevillského maliara a financoval jeho dve cesty do Talianska. Filip IV. sa súčasne stal oporou jeho snáh o dosiahnutie šľachtických výsad a odbúraval prekážky, ktoré odďaľovali jeho prijatie do rádu sv. Jakuba. Velázquez ako protislužbu neváhal obetovať čas a zdravie ako konzervátor a dekoratér na kráľovskom dvore.

== Výber z tvorby ==
[[Súbor:Las Meninas, by Diego Velázquez, from Prado in Google Earth.jpg|thumb|*Dvorné dámy*, 1656 – 1656, olej na plátne, [[Museo del Prado]], [[Madrid]]]]
* *Svätý Ján Evanjelista na Patmose*, okolo 1618, [[Národná galéria (Londýn)|Národná galéria]], [[Londýn]]
* *Starena pražiaca vajcia*, 1618, [[Škótska národná galéria]], [[Edinburgh]]
* *Sevillský predavač vody*, 1623, [[Wellington Museum]], [[Londýn]]
* *Mladý muž*, 1623 – 1624, [[Museo del Prado]], [[Madrid]]
* *Filip IV.*, 1624 – 1627, Museo del Prado, Madrid
* *Pijani*, okolo 1629, Museo del Prado Madrid
* *Vulkánova vyhňa (The Forge of Vulcan)*, 1630, Museo del Prado, Madrid
* *Kapitulácia Bredy*, 1634 – 1635, Museo del Prado, Madrid
* *Jazdecký portrét infanta Baltasara Carlosa* 1635 – 1636, Museo del Prado, Madrid
* *Dvorné dámy*, 1656 – 1656, Museo del Prado, Madrid
* *Portrét Inocenta X.*, 1650, Galleria Doria-Pamphilj, [[Rím]]
* *Kráľovná doňa Mariana Rakúska*, 1652 – 1653, Museo del Prado, Madrid
* *Infantka Margaréta v strieborných šatách*, 1656, [[Kunsthistorisches Museum]], [[Viedeň]]

== Galéria ==
<gallery>
Súbor:Christ in the house of Marthe and Marry Vélazquez.jpg|*Kristus v dome Marty a Márie*, 1618
Súbor:Velázquez - Adoración de los Reyes (Museo del Prado, 1619).jpg|*Klaňanie Troch kráľov*, 1619, Prado, Madrid
Súbor:Retrato de Felipe IV en armadura, by Diego Velázquez.jpg|*Filip IV. v pancieri*, okolo 1628, Prado, Madrid
Súbor:Diego Velázquez - Maria Anna of Spain - Prado.jpg|*Infantka Mária Anna*, 1630 (?)
Súbor:Velázquez - La Fragua de Vulcano (Museo del Prado, 1630).jpg|*Vulkánova vyhňa*, 1630
Súbor:Diego Velázquez - Rokeby Venus.jpg|*Venušina toaleta*, 1644/1648
Súbor:Innocent-x-velazquez.jpg|*Portrét Inocenta X.*, 1650, Galleria Doria-Pamphilj, Rím
Súbor:Mariana of Austria by Velázquez (c. 1652, Museo del Prado).jpg|*Kráľovná doňa Mariana Rakúska*, 1652 – 1653, Museo del Prado, Madrid
Súbor:Diego_Velázquez_026.jpg|*Infantka Margaréta*, 1660
Súbor:Velázquez - El Triunfo de Baco o Los Borrachos (Museo del Prado, 1628-29).jpg|*Pijani'', 1628/1629 


## Iné projekty

## Externé odkazy
Diego Velázquez na Web Gallery of Art


Kategória:Španielski maliari
Kategória:Španielski portrétni maliari
Kategória:Barokoví maliari
Kategória:Osobnosti zo Sevilly
Kategória:Dvorní maliari